TITTEL Legger ut på 400 kilometer lang vandring i India.

INGRESS Når du leser dette så har Beate Sørvik Sommer (28) fra Persaunet, såvidt kommet i gang med turen som går fra Kundapur til Bangalore. 

TEKST Jan-Are Hansen

- Jeg er litt stresset akkurat nå. Vi tar det første flyet i morgen, og det er mye som skal planlegges, forklarer Sørvik Sommer til Bydelsavisa Strinda, kvelden før hun reiser nedover. Men hun drar ikke alene.
- Heldigvis har jeg godt reiseselskap i David Rogne, Wenche Slemmelid-Olsen og Kjetil Utne, legger hun til.

Tørrtrening i Trondheim
Det er stiftelsen FIRE som arrangerer reisen. Stiftelsen har fokus på fysisk aktivitet for alle. Sørvik Sommer gleder seg til å ta fatt på turen, selv om hun innrømmer at hun ikke helt vet hva som venter henne.
- Jeg har lest meg opp på området og gått gjennom ruten på Google Maps. Siden november har jeg også trent jevnlig med gåturer på omlag fem kilometer hver dag rundt omkring i Trondheim. Når det er sagt - det blir selvsagt noe veldig annerledes når vi drar på oss skotøyet den første dagen i Kundapur. Og veistandarden vet jo ikke så mye om, smiler hun.

Annet klima
Gjennomsnittstemperaturen i områdene de skal vandre i er omlag 37 varmegrader på denne tiden av året.
- Litt hetere enn her i Trondheim med andre ord?
- Det kan du godt si. Temperaturforskjellen blir nok tøff. Håper jeg ikke besvimer for mange ganger, ler hun.
- Er du litt redd også?
- Tja, kanskje litt. Dette er definitivt utenfor komfortsonen min, men samtidig liker jeg utfordringer. Også er det jo en sjanse man bare får en gang i livet da, legger hun til.

Overkommelig oppgave 
Planen er å gjennomføre den 400 kilometer lange turen, som skjer fra 12.mars til 2.april, i etapper på cirka to mil hver dag. En overkommelig oppgave mener Sørvik Sommer, som i likhet med de tre andre beskriver seg som en jevn mosjonist.
- Vi har planlagt reiseruten godt med stopp og overnattinger på litt mindre steder underveis. Nå er jo India et ekstremt folketett land med nesten 1,3 milliarder mennesker. Akkurat det blir nok uvanlig for oss fra relativt grisgrendte Norge, mener hun.

Veien er målet
Til daglig jobber Sørvik Sommer som lærling. Målet er å utdanne seg til barne- og ungdomsarbeider her i Trondheim. Hva er det så egentlig som får en ung kvinne fra Persaunet til å legge ut på en slik strabasiøs reise?
- Motivasjonen min er rett og slett å få møte mennesker, besøke steder og oppleve kulturer som er annerledes enn det jeg er vant til. Det gjør man ikke ved å bo på ett hotell og besøke de vanlige turiststedene, sier Sørvik Sommer som understreker at målet med reisen ikke er å komme fram til Bangalore i begynnelsen av april.
- Det er vandringen i seg selv som er målet, avslutter hun.

I perioden 12. mars til 2. april, mens Beate Sørvik Sommer og de tre andre i følget hennes svetter seg gjennom India, så arrangereres det også vandringer i Trondheim. Sjekk ut "FIRE - Stiftelsen Ett skritt videre" på Facebook.

BILDETEKST David Rogne, Beate Sørvik Sommer, Wenche Slemmelid-Olsen og Kjetil Utne skal vandre 400 kilometer fra Kundapur til Bangalore i India. Nummer to fra venstre - kulturminister Linda Hofstad Helleland - har nok å gjøre her i Norge, men ønsker gruppen god tur.

FAKTABOKS  FIRE - Stiftelsen Ett skritt videre 

- Stiftelsen ble startet som Foreningen Ett skritt videre i Trondheim i starten av 2008. Ønsket var å gi et sosialt og sportslig tilbud til tidligere rusmisbrukere og andre som ønsker et trygt, rusfritt miljø. Har tatt navnet etter det engelske navnet for ild - FIRE.

- Tilbyr aktiviteter som sykkel, ski, klatring, fotball, grunntrening og friluftsturer.

- Stiftelsen har hovedkontor i Trondheim. Stiftelsen har i dag to avdelinger, og cirka 350 deltagere er innom aktivitetene årlig.

- Støttes av blant annet Helsedirektoratet, NAV, Gjensidigestiftelsen, Extra-stiftelsen, lokalt næringsliv og privatpersoner.